KIRJALLINEN KYSYMYS E-0492/00

esittäjä(t): Luis Berenguer Fuster (PSE) ja Fernando Pérez Royo (PSE) komissiolle

(24. helmikuuta 2000)

Aihe: Komission jäsenen Mario Montin julkilausumat Espanjan myöntämästä valtiontuesta

Yksi Prodin komission antamista sitoumuksista oli tiedottaa tehdyistä sopimuksista ja päätöksistä ensin Euroopan parlamentille ja vasta sitten lehdistölle. Komission jäsenen Mario Montin ollessa talous- ja raha-asioiden valiokunnan kuultavana pyysimme häneltä tietoja Espanjan sähköalan yrityksille myönnetyistä kilpailuun siirtymisen tuista. Koska komissaari ei ehtinyt vastata kysymykseen, hän lupasi antaa kirjallisen vastauksen, jota ei kuitenkaan ole tähän päivään mennessä kuulunut.

Ollessaan Madridissa 4. helmikuuta 2000 komissaari Monti osallistui Espanjan hallituksen jäsenten kanssa pidetyn kokouksen jälkeen lehdistötilaisuuteen, jossa hän julkisti asiaa koskevia tietoja, joista ei ollut ensin tiedotettu Euroopan parlamentille. Joissakin näistä tiedoista joita Espanjan hallitus oli mahdollisesti vääristellyt viitattiin jonkinasteiseen vastaavuuteen riippumattoman asiantuntijan raportin ja Espanjan hallituksen kannan välillä. Nämä tiedot ovat ristiriidassa kilpailusta vastaavan pääosaston virkamiesten esittämien näkemysten kanssa: heidän mukaansa riippumaton asiantuntijaraportti eroaa Espanjan valtion laskelmista neljän kohdan osalta, mikä alentaa lukua huomattavasti. Lisäksi komissaari itse aikoo lehdistön tietojen mukaan ottaa asian käsiteltäväksi, mikä ei käy yksiin Espanjan hallituksen voitonriemuisen tulkinnan kanssa.

Miltä osin riippumattoman asiantuntijan raportti eroaa Espanjan hallituksen arvioista? Miten raportti eroaa Espanjan sähköalan komitean arvioista? Aikooko komissio toimittaa Euroopan parlamentille jäljennöksen raportista? Mihin Espanjan hallitus perustaa olettamuksensa, että komissio tulee asettumaan sen puolelle? Katsooko komission jäsen Monti täyttäneensä velvollisuutensa tiedottaa asiasta ensin Euroopan parlamentille ja sitten vasta lehdistölle?

Mario Montin komission puolesta antama vastaus

(28. maaliskuuta 2000)

Konsultin toimeksiantona oli selvittää, vastaavatko hypoteesit, joita Espanjan viranomaiset käyttävät kilpailuun siirtymisestä aiheutuvien kustannusten (CTC) laskemisessa, kansainvälisesti hyväksyttyjä standardeja, eikä tehdä uusia CTC-laskelmia. Näin ollen ei ole mahdollista tehdä tällaista vertailua konsulttiselvityksen ja Comisión Nacional del Sistema Eléctricon raportin välillä. Kuten komission vastauksessa Rosa M. Diez Gonzalezin kirjalliseen kysymykseen E-348/00(1) on kerrottu, komissio tutkii asiantuntijalausunnot ja on pyytänyt Espanjan viranomaisilta lisätietoja. Kilpailusta vastaavalle komission jäsenelle talous- ja raha-asioiden valiokunnan kokouksessa 11. tammikuuta 2000 esitettyihin kysymyksiin, joihin hän ei ajan puutteen vuoksi voinut vastata, on annettu kirjallinen vastaus, kuten kokouksessa sovittiin. Vastaus on osoitettu talous- ja raha-asioiden valiokunnan puheenjohtajalle 24. helmikuuta 2000.

Koska konsulttiselvitys sisältää salaista tietoa, komissio ei aio toimittaa jäljennöstä siitä parlamentille. Komissio korostaa, että se ei ole muodostanut kantaansa asiasta. Se tutkii asiaa eikä ole vielä tehnyt päätöstä. Parlamentille tiedotetaan päätöksestä asianmukaisesti.

(1) EYVL C 303 E, 24.10.2000, s. 179.